**ДО**

**ПРЕДСЕДАТЕЛЯ НА КОМИСИЯТА ЗА**

**ЕНЕРГИЙНО И ВОДНО РЕГУЛИРАНЕ**

**О Б О С Н О В К А**

от „ВИДАХИМ” АД, със седалище и адрес на управление

гр.Видин, Южна промишлена зона, регистрирано по ф.д.№6/1998г. на Видинския окръжен съд, представлявано от

Цветомир Лещарски – Изпълнителен директор и

Ченко Ченков – Изпълнителен Директор

притежаващо лицензия № Л-116-03/27.11.2002г. за производство на електрическа и топлинна енергия

към Заявление за утвърждаване на цена на електрическата енергия, произвеждана от високоефективно комбинирано производство и на еднокомпонентна цена на топлинна енергия с топлоносител водна пара.

**УВАЖАЕМИ ГОСПОДИН ПРЕДСЕДАТЕЛ,**

Предложението за цени за новия регулаторен период 01.07.2017 - 30.06.2018 г. на Видахим АД е разработено при спазване на изискванията на Наредба № 5 от 23 януари 2014 г. за регулиране на цените на топлинната енергия и Наредба № 1 от 18.03.2013г. за регулиране на цените на електрическата енергия. Спазени са и стриктно Указанията за образуване на цените на топлинната енергия и на електрическата енергия от комбинирано производство при регулиране чрез метода „Норма на възвръщаемост на капитала”, приети от Комисията с протоколно Решение № 95 от 25.05.2015 г. по т. 8 на КЕВР.

Изготвеното предложение е съобразено и с направените промени в чл. 30, ал. 4 на Закона за енергетиката (ДВ, бр. 47 от 2016 г.), по отношение на подлежащите на регулиране цени на електрическата енергия, произведена от високоефективно комбинирано производство, а именно:

*„ ...Комисията не регулира цените за продажба на топлинна енергия и не определя цени по чл. 33, ал. 1 на производители, които съгласно одитираните годишни финансови отчети за някоя от предходните три календарни години имат общи годишни приходи над 5 000 000 лв. и приходите им от продажба на електрическа енергия от комбинирано производство на топлинна и електрическа енергия надвишават 35 на сто от общите им годишни приходи, освен ако тези производители осъществяват пренос и снабдяване с топлинна енергия на битови клиенти или използват произведената топлинна енергия за производство на растителна земеделска продукция.“*

**„Видахим“ АД е регистриран земеделски производител и притежава Регистрационна карта, издадена от Областна Дирекция „Земеделие“ – гр. Видин от 23.02.2017 год. Дружеството притежава изграден оранжериен комплекс в близост до ТЕЦ Видин през 2014 г., който развива успешно производствена и търговска дейност в периода 2014-2015 г., преди спиране работата на централата и подаването на топлинна енергия към оранжерията.**

Обработваемата площ предопределя възможността за рационално управление на оранжерийния комплекс. Той има изградена система за капково напояване и система за използване на топлинната енергия от намиращата се в непосредствена близост ТЕЦ. Това от своя страна е предпоставка за гарантирано осигуряване на необходимия температурен режим и целогодишно функциониране на оранжерийния комплекс, с цел постигане на по-висока рентабилност.

Необходимите предпоставки за развитието на ефективна оранжерийна дейност, при използване на топлинната енергия от ТЕЦ Видин към датата на подаване на заявлението са налице:

• Оранжерийният комплекс е изграден;

• В наличност са всички съоръжения и инсталации, които са годни за експлоатация;

• Изградена е и необходимата прилежаща инфраструктура.

Видахим АД планира поетапно разширяване на тази дейност в следващите няколко години, в зависимост от темпа на нарастване приходите от продажба на земеделска продукция. Оранжерийният комплекс ще бъде използван за производството на няколко вида култури, като в периода от октомври на текущата година до месец май на следващата година, топлинната енергия ще бъде използвана за отопление. В пролетно летния сезон се предвижда използване на топлинната енергия за т.нар. соларизация, която има за цел да поддържа високо качество на почвата за получаване на висок добив земеделска продукция при минимално използване на промишлени препарати за борба с вредителите. По този начин ще се гарантира високо качество на произвежданата продукция, което от своя страна ще рефлектрира върху приходите от продажби.

Според направените проучвания на пазара в региона на населените места в Северозападен район - гр. Видин, Враца и Монтана съществува голямо търсене на традиционни български зеленчуци, отгледани в екологична среда. Предлагането, обаче на такива продукти е слабо, което дава възможност на „Видахим“ АД да запълни създалата се пазарна ниша. Основните пазари, на които ще се разпространява готовата продукция са регионалните и местните общински пазари, а също така и на зеленчуковите борси.

С оглед на дейността до момента и нуждите на пазара в комплекса ще се отглеждат:

* Ранни сортове домати, краставици, салати, лук, чесън, пипер, пресни подправки, разсад.

|  |  |  |  |  |
| --- | --- | --- | --- | --- |
| Зеленчуко-  производство | Потенциални клиенти в сегмент Висока цена- високо качество | Потенциални клиенти в сегмент Средна цена – средно качество | Потенциални клиенти в сегмент Ниска цена – ниско качество | Очаквани приходи от продажби/лева |
| Домати | Ресторанти;  Заведения за бързо хранене;  Големи търговски вериги | Регионални и местни пазари;  Крайни потребители;  Клиенти със средни доходи | Потребители занимаващи се с преработка на зеленчуци;  Клиенти с ниски доходи | 342 000 |
| Краставици | 168 000 |
| Салати | 45 000 |
| Лук | 5 000 |
| Чесън | 6 400 |
| Пипер | 161 000 |
| Пресни подправки | 3 000 |
| Разсад | Търговци на едро и дребно | Търговци на едро и дребно | Търговци на едро и дребно | 75 000 |

През новия регулаторен период 01.07.2017-30.06.2018 г. е направен разчет на приходите и разходите за работата на оранжерийния комплекс на „Видахим“ АД, както следва:

|  |  |
| --- | --- |
| Показатели | Приход (в лева) |
| 2017- 2018 г. |
| 1. Приходи от продажби (оборот) | 805 400 |
| 1. Разходи за продадената продукция | 756 000 |
| 1. Печалба преди данъци | 49 400 |
| 1. Амортизация | 2 560 |
| 1. Печалба преди данъци | 46 840 |
| 1. Данъци | 1 170 |
| 1. Печалба след данъци (ПСД) | 45 670 |
| 1. Дивиденти | 0 |
| 1. **Общо печалба** | **45 670** |

Наред с поетапното разширяване на дейността като земеделски производител „Видахим“ АД предвижда продължаване работата на Завода за гуми. За целта има изготвена производствена програма и сключени договори с клиенти, приложени към заявлението.

Предвиждаме също и доставка на топлинна енергия за отопление и производствена дейност на други клиенти, с които имаме сключени договори, в т.ч. оранжерии и катедрален храм.

Информация за обвързаността на предвидената за реализация топлинна енергия е както следва:

|  |  |  |  |
| --- | --- | --- | --- |
| Общо топлинна енергия | Завод за гуми | Оранжерии | Снабдяване с топлинна енергия на църквата, други промишлени клиенти, и т.н. |
| МВтч | МВтч | МВтч | МВтч |
| 649 800 | 590 790 | 22 220 | 36 790 |

**Технико-икономически анализ на производството на високоефективна комбинирана енергия от ТЕЦ Видин**

Производството на каучукови изделия и работата на оранжерийният комплекс на Видахим АД са в пряка връзка с производството на високо ефективна електрическа енергия от ТЕЦ, която подлежи на изкупуване от Обществения доставчик. Технологичният процес за производството на гуми е свързан с използване на топлинна енергия, която не може да бъде доставена от друг доставчик, т.е. не съществува алтернативна възможност за взаимозаменяемост на енергоизточника. Аналогично е и захранването с топлинна енергия на оранжерийният комплекс от ТЕЦ Видин. Етапите, свързани с производство и пренос на топлинна енергия до отделните обекти са технически обвързани и не могат да работят автономно.

Заводската централа към Видахим е с обща инсталирана мощност 60 МВт. Централата е построена през 1969 г. и е предназначена да използва високо калорични вносни въглища – с произход Русия и Украйна.

Проектните въглища, необходими за работата на централата са марка ПА от Донецкия басейн в Украйна. През последните години, във връзка със спазване екологичните изисквания и намаляване нормите на серни окиси ТЕЦ към „Видахим“ изгаря руски въглища с ниско съдържание на сяра (<0, 4%).

Централата не може да изгаря и не е проектирана за други типове въглища, като например Индонезийски, Южноафрикански, Виетнамски и др. поради следните причини:

1. По - високото им сярно съдържание (S = 1,1 - 1,4%).

2. По - високите им летливи вещества (V = 19 - 20%). Прахта от тези въглища се самозапалва в прахови бункери, пада налягането в барабана и Котлоагрегата не може да подържа нормални номинални параметри. Пада рязко температурата на прегрята пара и се задейства защитата от ниска температура, която води до изключване на Котлоагрегата и турбините.

3. Висока температура на топене на пепелта на тези въглища (t3 = 1400 оС - проект). При тези въглища още t1 > 1450 оС. Поради тази причина се затяга процеса на горене. Почти няма течно шлакоотделяне, като имаме сепарация на прах на пода на Котлоагрегата, при което възниква опасност от зашлаковане на шлаковия отвор. Увеличава се процентно дела на пепелта в уноса до 95% (аун = 85% проект), което води до покачване на процента на горимо в уноса до 20% , увеличаване загубата от механическо недоизгаряне до 5% (3% - проект). Всичко това води до намаляване КПД на Котлоагрегата, респективно преразход на въглища. Котлоагрегатът започва интензивно да се зашлакова по нагревни повърхности. Забиват се с повече пепел въздухоподгревателите му, което води до намаляване на резерва по тяга с последващо намаление на паропроизводството му. Увеличават се собствените нужди на електроенергия поради увеличеното натоварване на въздушни вентилатори (по-високите летливи се нуждаят от повече въздух) и на димни вентилатори, за да се подържа нормална тяга.

1. **Променливи разходи за производство през новия регулаторен период**
   1. **Въглища**

Използваните въглища от Видахим АД през новия регулаторен период покриват екологичните изисквания за намаляване нормите на серни окиси от ТЕЦ към „Видахим“. За целта се изгарят руски въглища с ниско съдържание на сяра (<0,4%). Основната марка въглища, които се използват са марки „Т+А“ и „А“, с произход Украйна и Русия, които са с висока калоричност от 6000 ккал/кг. Използват се като добавка и въглища с марки „ТОМСШ“ и „ДСШ“, с произход Кузбас, Русия.

Прогнозните цени на въглищата, доставяни на Видахим АД за новия ценови период са изчислени при преизчисляване доставната цена в левовата равностойност спрямо щатския долар към 30.03.2016г. USD 1.83. В общата доставна цена са включени и разходи за транспорт и товаро-разтоварни разходи. Взети са предвид складовите наличности от въглища към датата на подаване на заявлението, както и сключените договори за доставка на въглища - 160 000 т. за периода 01.07.2017 - 30.06.2018 г. При определяне на базовата стойност на разходите за въглища, са взети предвид и периодите на доставка. Обичайната търговска практика е свързана с извършване на доставки през есенно зимния период, когато централата е най-натоварена. Доставки, по правило не се извършват през летните месеци, поради опасност от самозапалване при натрупване на голяма складова наличност. Също така, за авансово договаряне на по-изгодни цени през летния сезон е необходимо авансово заплащане на въглищата, а централата не разполага с необходимите средства.

Предвид изложеното до тук, „Видахим“АД е в състояние да възстанови работата на Завода за гуми и ТЕЦ към него, във възможно най-кратки срокове, използвайки наличната складова наличност от въглища, доставяна през предходни отчетни периоди.

* 1. **Производствена програма**

Предложената производствена програма е изцяло съобразена с потреблението на топлинна енергия на Видахим АД, в т.ч.:

* За работата на Оранжерийния комплекс;
* За работата на Завода за гуми;
* С доставката на топлинна енергия на клиенти, в близост до централата.

В производствената програма в периода 01.07.2017 – 30.06.2018 г. са включени:

* Топлинна енергия, с топлоносител водна пара – 649 800 МВтч;
* Високоефективна комбинирана електрическа енергия, в. т.ч. и собственото потребление – 160 310 МВтч;
* Високоефективна комбинирана енергия към Обществения доставчик – 155 580 МВтч;

При разработване на производствената програма за новия регулаторен период, нашите усилия са насочени към предоставяне на обективна информация и технико-икономически обвързани ценообразуващи елементи, въз основа на плана за развитие на оранжерийното производство, сключените договори за доставка на топлинна енергия с клиенти в близост до централата и сключените договори за производство на завода за гуми.

„Видахим“ АД е в състояние да изпълни ангажиментите си, във връзка с последващото сертифициране на високоефективната комбинирана енергия, така че да **може по безспорен начин да се докаже произхода на електрическата енергия, както и че са изпълнени критериите за високо ефективно комбинирано производство.**

1. **Условно-постоянни разходи**

Общата стойност на планираните условно – постоянни разходи за новия ценови период е **16 899 хил.лв**., като разходите са съобразени с минималните нужди от персонал за изпълнение на производствената програма. Разходите пряко свързани с дейността по лицензията – горива, работно облекло и др. също са оптимизирани, като прогнозираните нива са в съответствие със действащата нормативна база.

* 1. **Разходи за заплати и осигуровки на персонала**

Прогнозните разходи за възнаграждения в Справка № 1 „Разходи за производстно“ през новия ценови период възлизат на 4 538 хил.лв., като тук са включени всички разходи за персонал относими към лицензионната дейност. През 2016 г. Видахим АД не е извършвала лицензионна дейност, поради което за същия период дружеството поддържа минимален брой оперативен технически и административен персонал. Като отчетни данни за 2016 г. са посочени 551 хил.лв. разходи за възнаграждения на персонала, които не би следвало да се използват за целите на сравнителен анализ по групи разходи и не могат да бъдат използвани за база при определяне на необходимите приходи за новия ценови период.

Планираните разходи за социални осигуровки през новия ценови период възлизат на 848 хил.лв., като тази стойност е съобразена с разпоредбите на осигурителния кодекс.

* 1. **Разходи за амортизации**

Планираните разходи за амортизации са 4 994 хил.лв. Съгласно Закона за счетоводството, амортизациите се начисляват като разход, само при ефективна работа на активите. Поради тази причина разходи за амортизации за 2016 г. не са начислени.

Амортизационната политика на дружеството включва прилагането на линеен метод за амортизации, а амортизационния срок на активите е съобразен с техния полезен живот, както следва:

|  |  |
| --- | --- |
| Сгради | 25 години |
| Машини, съоръжения и оборудване | 14 години |
| Транспортни средства | 7 години |
| Други амортизируеми дълготрайни активи | 7 години |

* 1. **Разходи за ремонт**

Предвидените средства за ремонт за ценовия период са в размер на 3 906 хил.лв. и са изчислени на база предварителна оценка за стойността на ремонтните дейности, свързани с пускане в експлоатация на машините и съоръженията на ТЕЦ Видин. През 2016 г. ремонти не са извършвани. В стойността на ремонтната програма са предвидени и разходи за текущи ремонтни дейности, необходими за поддържане на техническата изправност на централата по време на експлоатация.

Периодичността на тези ремонти зависи от специфичните условия за работа, от начина на експлоатация, от вида на флуидите, тяхната температура и налягане, от механичното и топлинно натоварване и т.н., а на основните съоръжения междуремонтния пробег се определя от завода производител.

Въз основа на междуремонтния пробег на отделните съоръжения, действащите Наредби и Инструкции за ремонт и срока за изчерпване на експлоатационния ресурс на метала е изготвена Ремонтната програма за периода 2017-2018 г.

Основните цели, които се предвижда да се решат с изпълнението на тази програма са:

• Увеличаване на междуремонтния пробег чрез повишаване надеждността и сигурността на съоръженията;

• Намаляване до минимум или напълно изключване на аварийните ремонти;

• Поевтиняване на ремонтите;

• Поддържане на КПД на основните производствени мощности на проектното им равнище;

• Подобряване на условията на труд и повишаване безопастността на труда.

Във връзка със създаване на безопасни условия на труд и микроклимат, отговарящ на изискванията на нормативната уредба, постоянна грижа на ръководството на „Видахим” АД е поддържането на сградния фонд и основните производствени помещения във възможно най-добър вид – възстановяване на фасадите, остъкляване, ремонт на покриви и полагане на необходимата хидроизолация и ремонт на битови помещения.

В обобщение, предвидената ремонтна програма за новия регулаторен период има за цел да осигури безаварийното пускане в експлоатация на ТЕЦ Видин, както и да бъдат избегнати в последствие аварийни ремонти. Изпълненето на предвидената ремонтна програма ще сведе до минимум възникването на непредвидени ремонтни разходи, ще се повиши сигурността на работа, ще намалеят собствените нужди на електро и топлоенергия и ще се предотврати замърсяването на околната среда.

* 1. **Разходи, пряко свързани с дейността по лицензията**

Планираните разходи, пряко свързани с дейността по лицензията за новия регулаторен период възлизат на 3 461 хил. лв., като тяхната стойност е изчислена на база ефективната експлоатация на производствените мощности. През 2016 г. ТЕЦ Видин не осъществява производствена дейност, поради което посочените отчентни разходи за този период не могат да бъдат използвани като база за сравнителен анализ.

1. **Възръщаемост**

При прогнозиране на възвръщаемостта от високоефективно комбинирано производство са направени разчети за новия регулаторен период съгласно Указанията на комисията за попълване на справките за образуване на цените на електрическата и топлинната енергия. Включената норма на възвръщаемост на собствения капитал е в размер на 5,0%, респективно среднопретеглената норма на възвръщаемост, залегнала при ценообразуването е 5,56%.

В заключение, считаме че предложената от „Видахим“АД ценова рамка за производство на високоефективна комбинирана електрическа и топлинна енергия за новия ценови период от 1 юли 2017 г. отразява текущите нива на разходите за горива, въглеродни емисии и условно-постоянни разходи, прогнозирани при спазване Наредбите и Указанията на комисията. Дружеството не разполага с необходимия финансов резерв за покриване на всякакви негативни изменения в цените на въглищата или промяна на валутните курсове, като и за преодоляване на плащания, въведени със ЗЕ.

**Въз основа на гореизложеното и на основание чл. 30, ал. 4 от Закона за енергетиката и чл. 24 от Наредбата за регулиране на цените на топлинната енергия, предлагаме КЕВР да утвърди следните цени за периода 01.07.2017 – 30.06.2018 г., при ценообразуващи елементи:**

1. **Преференциална цена на електрическата енергия (без ДДС) – 153,61 лв./MWh, в т. ч.:**

* **индивидуални разходи за единица енергия – 153,60 лв./MWh - добавка по чл. 33, ал. 3 от ЗЕ – 0,01 лв./MWh**

1. **Еднокомпонентна цена на топлинната енергия с топлоносител пара (без ДДС) – 50,49 лв./MWh**
2. **Ценообразуващи елементи на цените по т. 1 и т. 2:**

* **Необходими годишни приходи – 57 433 хил. лв., в т. ч.:**
* **Разходи – 55 109 хил. лв., от които условно-постоянни – 16 899 хил. лв. и променливи – 38 210 хил. лв.**
* **Регулаторна база на активите – 41 808 хил. лв.**
* **Норма на възвръщаемост – 5,56%**
* **Електрическа енергия от високоефективно комбинирано производство – 160 310 MWh, в т.ч. собственото потребление 4 730 MWh**
* **Топлинна енергия с топлоносител водна пара – 649 800 MWh.**
* **Цена на въглищата – 201,37 лв./t при калоричност 5 900 kcal/kg.**

Изпълнителен Директор: .......................

/ инж. Цв. Лещарски/

Изпълнителен Директор: .......................

/ Ченко Ченков /